Kommer oor landbou as politieke speelbal in aanloop tot die plaaslike verkiesing in 2016Argieffoto: Reint Dykema Die Nasie in Gesprek–dialoog wat gister (13 Mei 2015) by die Nampo Oesdag plaasgevind het, het gewentel rondom die uitlatings oor grondhervorming wat die minister van landelike ontwikkeling en grondhervorming, Gugile Nkwinti, verlede week tydens sy begrotingsrede in die parlement geopper het. Die meerderheid van die standpunte wat tydens die Nasie in Gesprek–sessies uitgelig is, het dit eens: “Dit blyk dat die minister ŉ simplistiese, ideologiese benadering tot grondhervorming volg met sy voorstelle vir die herverdeling van grond, grondplafonne en ŉ verdeling van grondeienaarskap op ŉ 50/50-grondslag.” “Hierdie voorstelle het uit die bloute gekom,” sê Schalk Pienaar van Agbiz. “Ons aanvaar dat hervorming noodsaaklik is. In hierdie verband het georganiseerde landbou, in samewerking met verskeie ander sakesektore, ŉ hervormingsplan aan die minister voorgelê wat op politiese én praktiese vlak sin maak. Ons het egter nog geen terugvoer ontvang nie.” Die landbousektor bevind hom tans in ŉ onseker gebied. Verskillende regeringsdepartemente en politieke besluitnemers stuur wisselende boodskappe aan die sektor. Volgens Chris Venter, uitvoerende hoof van Afgri, moet “die vertrouensverhouding tussen boere en die regering aangespreek word”. “Die Nasionale Ontwikkelingsplan plaas landbou in ŉ sentrale rol, maar dit lyk nie of beleid by hierdie nasionale visie aansluit nie,” het Mondli Makhanya, assistentredakteur van City Press, gesê. “Daar word aanvaar dat landbou ‘ont-ras’ en hervorm moet word. Hervorming behoort egter nie tot nadeel van die voortgesette lewensvatbaarheid en volhoubaarheid van die sektor te gebeur nie. Hervorming moenie net gaan oor regstelling nie, maar ook oor vooruitgang. Ons kan dit nie bekostig om nie voedselsekerheid en groei te verseker nie,” het Makhanya gesê. Roelf Meyer, voorsitter van In Transformation Initiative (ŉ hervormingsinisiatief), het die standpunte beaam. “Grondhervorming soos dit tans toegepas word, werk nie. Daar blyk ŉ grondliggende probleem met die beleid te wees. Nuwe benaderings moet deur oop gesprekvoering gevind word.” Die landbousektor en die regering benodig ŉ gesamentlike en inklusiewe benadering tot die fasilitering van grondhervorming. “Ons moet die skakel tussen die politiese én die ekonomiese werklikheid van die regering en die land as geheel daarstel,” het Meyer gesê. “Dit is uiters belangrik om weg te beweeg van ŉ ideologiese debat en ŉ wedersydse vertrouensverhouding te skep ten einde geïntegreerde oplossings te vind waarby kommersiële boerderypraktyke én opkomende boere kan baat. Boere behoort die kern van hierdie debat te vorm. Daar is verskeie opsies wat oorweeg kan word en ŉ aantal suksesstories waarop voortgebou kan word om volhoubare hervorming te bereik.” “Dit is van kritieke belang dat die breër gemeenskap en die media betrokke raak by die gesprek. Uiteindelik gaan dit oor die kos wat na mense se maag gaan,” het Makhanya gesê. “Gesonde verstand moet seëvier,” het Japie Grobler, voorsitter van Agri-Sektor se eenheidsforum, afgesluit. Die Nasie in Gesprek–debatte word daagliks van 12 tot 15 Mei vanjaar aangebied by Graan SA se jaarlikse Nampo Oesdag by Nampo Park in Bothaville in die Vrystaat. Onderwerpe sluit in: arbeidsverhoudinge, grondhervorming (13/5/2015), die beskikbaarheid en volhoubaarheid van natuurlike hulpbronne (14/5/2015) en tegnologiese integrasie in landbou (15/5/2015).